ועדת החוקה, חוק ומשפט, כנסת 23, פרוטוקול מספר 11, 2020-06-09 12:00

יעקב אשר: שלום לכולם, אני מחדש את הדיון בנושא החוק הנורבגי.

יעקב אשר: אנחנו נשלים את ההצבעה על ההסתייגויות שנשארו והרביזיות, ואחר כך נצביע על נוסח החוק – על שני החוקים, גם חוק היסוד וגם חוק הכנסת.

יעקב אשר: נשארו לנו שלוש הסתייגויות, של חבר הכנסת קרעי – אני מבקש שנעלה אותן להצבעה.

גור בליי: קודם כל יש הסתייגות אחת של חבר הכנסת קרעי לחוק יסוד הכנסת: 1.

גור בליי: סעיף 43(א): סעיף 43(א) יהפוך להיות סעיף 43(א)(1) ולאחריו יבוא סעיף 43(א)(2): על אף האמור בסעיף (1) מי שחברותו נפסקה לפי סעיף 42ג(א) ו- (ב) ונתפנתה משרתו, יכול המועמד המיועד לבוא במקומו על פי סעיף (1) לוותר על מקומו לעניין סעיף 42ג(א) ו- (ב) לטובת הבא אחריו ברשימת המועמדים, אך עדיין יישמר מקומו ברשימה למקרה שבו נתפנתה משרתו של חבר כנסת שלא לפי סעיף 42ג(א) ו- (ב).

גור בליי: במקרה האמור, יקטן באחד מספר חברי הכנסת המירבי לפי סעיף 42ג(ד).

יעקב אשר: מי בעד ההסתייגות?

יעקב אשר: ירים את ידו.

יעקב אשר: מי נגד?

יעקב אשר: הצבעה ההסתייגות של חבר הכנסת שלמה קרעי לא התקבלה.

יעקב אשר: ההסתייגות לא התקבלה.

גור בליי: יש שתי הסתייגויות של חבר הכנסת קרעי לתיקון חוק הכנסת.

גור בליי: הראשונה: 1.

גור בליי: סעיף 63א(ד): (ד) על אף האמור בסעיף 59, אם הודיע מי שאמור לבוא במקומו של חבר הכנסת המכהן כשר או כסגן שר, בהודעה לפי סעיף קטן (ג), כי הוא מבקש להשתייך לסיעה שאינה הסיעה שאליה משתייך חבר הכנסת המכהן כשר או כסגן שר שהודיע על הפסקת כהונתו בכנסת, רשאי חבר כנסת אחד הנמנה עם אותה סיעה אליה מבקש חבר הכנסת כאמור להשתייך, להודיע ליושב ראש הכנסת, בתוך 24 שעות ממועד מתן ההודעה לפי סעיף קטן (ג), כי הוא מבקש להשתייך לסיעה שעמה נמנה השר או סגן השר כאמור.

גור בליי: נמסרו מספר הודעות ליו"ר הכנסת, תכנס לתוקף ההודעה שהתקבלה ראשונה.

גור בליי: חבר הכנסת ייחשב כמי שהצטרף לסיעה כאמור רק לאחר הפסקת חברותו בכנסת של השר או סגן השר; ההצטרפות של אותו חבר הכנסת לסיעה כאמור לא תיחשב כפרישה לעניין סעיף 6א לחוק-היסוד: הכנסת.

יעקב אשר: מי בעד ההסתייגות?

יעקב אשר: ירים את ידו.

יעקב אשר: הצבעה ההסתייגות של חבר הכנסת שלמה קרעי לא התקבלה.

יעקב אשר: ההסתייגות לא התקבלה.

קריאות: - - -

גור בליי: ההסתייגות הבאה – להוסיף את סעיף (ד) בנוסח שלהלן: 2.

גור בליי: סעיף 63א(ד): (ד) על אף האמור בסעיף 59, אם הודיע מי שאמור לבוא במקומו של חבר הכנסת המכהן כשר או כסגן שר, בהודעה לפי סעיף קטן (ג), כי הוא מבקש להשתייך לסיעה שאינה הסיעה שאליה משתייך חבר הכנסת המכהן כשר או כסגן שר שהודיע על הפסקת כהונתו בכנסת, רשאי חבר כנסת אחד הנמנה עם אותה סיעה אליה מבקש חבר הכנסת כאמור להשתייך, להודיע ליושב ראש הכנסת, בתוך 24 שעות ממועד מתן ההודעה לפי סעיף קטן (ג), כי הוא מבקש להשתייך לסיעה שעמה נמנה השר או סגן השר כאמור, או להקים סיעת יחיד.

גור בליי: נמסרו מספר הודעות ליו"ר הכנסת, תכנס לתוקף ההודעה שהתקבלה ראשונה.

גור בליי: חבר הכנסת ייחשב כמי שהצטרף לסיעה כאמור רק לאחר הפסקת חברותו בכנסת של השר או סגן השר; ההצטרפות של אותו חבר הכנסת לסיעה כאמור לא תיחשב כפרישה לעניין סעיף 6א לחוק-היסוד: הכנסת.

יעקב אשר: מי בעד ההסתייגות?

יעקב אשר: ירים את ידו.

יעקב אשר: מי נגד?

יעקב אשר: הצבעה ההסתייגות של חבר הכנסת שלמה קרעי לא התקבלה.

יעקב אשר: ההסתייגות לא התקבלה.

קריאות: - - -

משה אבוטבול: בקצרה – אני, ראשית, לא חבר בוועדה, אבל הגעתי לפה רק בגלל זה שאני חתום על החוק יחד עם החברים, שלא יגידו - - - אומרים תמיד שבוועדה נכנס חמור ויוצא גמל, אז באתי לראות איך זה נהפך לאט לאט לגמל.

יעקב אשר: חברים, כל ההסתייגויות הוסרו, הן תעלנה למליאה לפי ההסכמות שהיו פה מבחינת זמני דיבור, זה מופיע בפרוטוקול, כל ההסכמות.

יעקב אשר: ולכן אני מעלה להצבעה רביזיות על ההסתייגויות.

יעקב אשר: נתחיל עם חבר הכנסת מיקי לוי.

מיקי לוי: טוב, החוק הזה הוא חוק מיותר לחלוטין.

מיקי לוי: הוא מבזבז 101 מיליון שקלים.

מיקי לוי: אין בלתו.

מיקי לוי: לא שלא צריך להסדיר את העניין הזה לידיים עובדות בכנסת, אבל לא בצורה הזאת שהוא בא לשרת מפלגה אחת, חד משמעית בעניין הזה.

מיקי לוי: הוא מיותר, הוא לא ראוי, בפרט בימים טרופים אלה.

מיקי לוי: לא זאת ועוד – ממשלה מנופחת של 54 שרים וסגני שרים ועוד 15 חברי כנסת, 101 מיליון שקלים.

מיקי לוי: זה לא ראוי בתקופה כזו, כשיש כמה אוהלים למטה של מפגינים שלא קיבלו כספים.

מיקי לוי: לא ראוי, כשאני בא מוועדת הכספים בין היום – זאת אומרת בתחילת חודש יוני לסוף חודש יוני, אלה שקיבלו דמי אבטלה ימלאו את יומם לשישה חודשים.

מיקי לוי: זאת אומרת, בערך מחודש יולי אין דמי אבטלה לסבב הראשון של דמי האבטלה.

מיקי לוי: זה בסביבות 80 עד 100 אלף איש.

מיקי לוי: 80 עד 100 אלף איש – 101 מיליון שקל מכסה להם היטב, היטב את דמי האבטלה, לעניין הזה.

מיקי לוי: ולכן, החוק הזה – הרי אנחנו יודעים, זה לא שמגיעים וזהו.

מיקי לוי: זה יבוא במקום זה וסגן השר יבוא במקום זה – ושר שמתפטר יכול לבקש מחברו להיכנס במקומו.

מיקי לוי: חוכא ואיטלולא עשיתם מהחוק הזה.

מיקי לוי: , מהפחד שאחז במציעים שמא הוא לא יעבור.

מיקי לוי: ולכן החוק הזה הוא חוק שאיננו ראוי בתפיסת העולם שלי.

מיקי לוי: אני הייתי חותם על החוק של חבר הכנסת אורי מקלב, פשוטו כהלכתו.

יעקב אשר: היתה הצעת חוק, היא לא הונחה, אבל באחד הסיבובים הקודמים היתה הצעה של חבר הכנסת מקלב ללכת על כנסת של 140.

מיקי לוי: אני מבקש מאדוני לשנות לאלתר את שם החוק.

מיקי לוי: החוק הזה הוא איננו חוק נורבגי.

מיקי לוי: בינו לבין הנורבגי אין שום דמיון.

מיקי לוי: שום דבר לא תמצא.

מיקי לוי: אני מבקש שבחוק ייכתב - - -

איתן גינזבורג: - - -היושב-ראש בישיבה הראשונה אמר שזה ייקרא החוק הישראלי.

מיקי לוי: עכשיו יש יושב-ראש אחר, לא אתה.

מיקי לוי: אני מזכיר לך.

מיקי לוי: לכן ראוי שהחוק הזה ייקרא "החוק הישראלי".

מיקי לוי: אני מוכן להתפשר ושהחוק הזה ייקרא גם "חוק כחול לבן", אין לי בעיה.

מיקי לוי: ייקחו את הכבוד, ירשמו עליו "חוק כחול לבן" ואני מניח שתהיה פה הסכמה מקיר לקיר.

מיקי לוי: אני אומר - החוק הזה, ראוי שייקרא ,חוק כחול לבן" או "החוק הישראלי" לצורך העניין.

מיקי לוי: 101 מיליון שקלים – זו העלות לציבור הישראלי בממשלה מנופחת ומנותקת לחלוטין מהציבור הישראלי.

קריאה: - - - רביזיה?

קריאה: רביזיה אושרה לך.

מיקי לוי: רביזיה, בטח רביזיה.

קריאה: רביזיה על מה?

קריאה: הוא שאל.

מיקי לוי: על הכל.

יעקב אשר: עוד לא הצבענו על החוק.

גור בליי: אני רוצה לחדד לפרוטוקול מה סוכם, כך שתהיה ברורה המסגרת: התבקשה רביזיה על ידי חבר הכנסת אלי אבידר, רביזיות על כל ההסתייגויות של ישראל ביתנו.

גור בליי: לצד זאת חבר הכנסת מיקי לוי ביקש רביזיה אחת, הצבעה אחת של רביזיה על ההסתייגויות שלו לחוק היסוד, והצבעה אחת על הרביזות שלו על החוק הרגיל, שהוא כרגע נימק אותה.

גור בליי: לצד זאת היתה בקשה של היושב-ראש וחבר הכנסת שלמה קרעי לרביזיות - - -

יעקב אשר: קודם כל אני מוריד את הרביזיה שלי.

יעקב אשר: שלמה, אנחנו מורידים את הרביזיות שלנו - - -

קריאה: כל הכבוד.

גור בליי: וחבר הכנסת כהנא – אני מבין שהוא ויתר על הרביזיות שלו.

גור בליי: אין נציג פה של ימינה, אז לא יצביעו על הרביזיות.

יעקב אשר: תודה, אדוני היועץ המשפטי.

יעקב אשר: אני מעלה להצבעה את שתי הרביזיות של חבר הכנסת מיקי לוי.

גור בליי: על ההסתייגויות לחוק היסוד, ואחרי זה על ההסתייגויות לחוק הרגיל.

יעקב אשר: שתי רביזיות.

מאי גולן: אני גם מוותרת על הרביזיות.

יעקב אשר: אני מעלה להצבעה את בקשת הרביזיה של חבר הכנסת מיקי לוי על ההסתייגות לחוק היסוד.

יעקב אשר: מי בעד?

יעקב אשר: מי נגד?

יעקב אשר: מי נמנע?

יעקב אשר: הצבעה הרביזיה לא התקבלה.

יעקב אשר: הרביזיה לא התקבלה.

מיקי לוי: במקום מי משה?

מיקי לוי: אני רוצה לדעת.

משה אבוטבול: אני לא מצביע.

יעקב אשר: אני מעלה להצבעה את הרביזיה על ההסתייגות לחוק הכנסת של חבר הכנסת מיקי לוי.

יעקב אשר: מי בעד?

יעקב אשר: מי נגד?

יעקב אשר: הצבעה הרביזיה לא התקבלה.

יעקב אשר: הרביזיה לא עברה.

יעקב אשר: לפני שאני עובר לחבר הכנסת אלי אבידר, רשות הדיבור לחברת הכנסת קארין אלהרר.

קארין אלהרר: אני באמת אחזור בקצרה על הטיעון – חבל שבעת הזו מביאים חוק כזה.

קארין אלהרר: אני חושבת שגם בימים שבהם חווים משבר כלכלי גדול אפשר היה להסתפק בפחות.

קארין אלהרר: אני מצרה על כך ואני מאוד מקווה שלפחות שחברי הכנסת שייכנסו יעשו עבודתם נאמנה.

יעקב אשר: תודה רבה.

יעקב אשר: חבר הכנסת אבידר, בבקשה.

אלי אבידר: אני רק אומר שזה לא יום שמח.

אלי אבידר: זה לא משמח אף מאתנו, חברי הכנסת.

אלי אבידר: גם בדיון בנושא כזה שהוא חשוב שבו רצוי שיהיה חוק נורבגי כדי שכן יהיו חברי כנסת וכן יישמר מקומה ופעילותה ותפקידה החשוב בחברה הישראלית של הרשות המחוקקת, גם בחוק כזה הגענו למצב שבו הקואליציה הצביעה באופן אוטומטי, דורסני, ובעצם לא איפשרה אפילו לקבל הסתייגויות שהן הגיוניות אפילו לחברי הקואליציה, וראיתי את פרצופיהם, והם חייכו בבושה והצביעו נגד.

אלי אבידר: אז לכן אני אומר: החוק הזה אינו מכבד אותנו.

אלי אבידר: אני מבקש להגיש רביזיה על כל ההסתייגויות שלי.

אלי אבידר: תודה רבה, אדוני.

יעקב אשר: אני מעלה להצבעה את הרביזיה על כל ההסתייגויות של חבר הכנסת אלי אבידר וסיעת ישראל ביתנו לגבי חוק היסוד.

יעקב אשר: מי בעד?

יעקב אשר: מי נגד?

יעקב אשר: הצבעה בעד – 5 נגד – 8 נמנעים – אין הרביזיה לא התקבלה.

יעקב אשר: תודה.

יעקב אשר: הרביזיה לא עברה.

יעקב אשר: עכשיו נעבור לרביזיה של אלי אבידר וסיעת ישראל ביתנו על חוק הכנסת.

יעקב אשר: מי בעד הרביזיה?

יעקב אשר: מי נגד?

יעקב אשר: הצבעה בעד – 5 נגד – 8 נמנעים – אין הרביזיה לא התקבלה.

יעקב אשר: הרביזיה לא התקבלה.

גור בליי: אז נפלו ההסתייגויות ונפלו הרביזיות על ההסתייגויות.

גור בליי: אפשר לעבור ולהצביע על הצעת חוק היסוד ואחר כך על הצעת החוק הרגיל כנוסח שהוקרא כבר על ידי בתוספת התיקונים שהוצגו במהלך הישיבה.

יעקב אשר: התיקונים של הצוות המשפטי שהוצגו במהלך הישיבה.

יעקב אשר: אני מעלה להצבעה את הצעת חוק יסוד: הכנסת (תיקון מס' 49) (הפסקת חברות בכנסת של חבר הכנסת המכהן כשר או כסגן שר) על פי הנוסח שהוקרא בוועדה.

יעקב אשר: מי בעד החוק?

יעקב אשר: ירים את ידו.

יעקב אשר: הצבעה בעד – 8 נגד – 5 נמנעים – אין הצעת החוק התקבלה.

יעקב אשר: אני מודיע שהצעת חוק יסוד: הכנסת (תיקון מס' 49) (הפסקת חברות בכנסת של חבר הכנסת המכהן כשר או כסגן שר) עברה בקריאה שנייה ותגיע למליאה לקריאה שנייה ושלישית.

גור בליי: אני מזכיר שזה דורש רוב של 61 במליאה.

יעקב אשר: אני מעלה להצבעה את הצעת חוק הכנסת (תיקון מס' 47), התש"ף-2020.

יעקב אשר: מי בעד?

יעקב אשר: ירים ידו.

יעקב אשר: הצבעה בעד – 8 נגד – 5 נמנעים – אין הצעת החוק התקבלה.

יעקב אשר: אני מודיע שהצעת החוק עברה בוועדה והיא תגיע למליאה לקריאה שנייה ושלישית.

יעקב אשר: כאן לא צריך 61, נכון?

קריאות: - - -

יואב סגלוביץ': אני רוצה לשים לרגע בצד את החוק הנורבגי ולהגיד כמה מילים על מה שהולך להיכנס פה לוועדה.

יעקב אשר: קודם אני רוצה לומר – אני עושה רביזיה על שתי ההחלטות.

קריאות: - - -

יואב סגלוביץ': אני חוזר על הדברים כבר שבוע וחצי או שבועיים.

יואב סגלוביץ': חוק הקורונה עבר בוועדת שרים אתמול.

יואב סגלוביץ': הוא מתי שהוא ינחת פה.

יואב סגלוביץ': תקנות שעת החירום מסתיימות בשבוע הבא.

יואב סגלוביץ': אותו הדבר לגבי חוק התיעוד החזותי שמסתיים ב-15 לחודש.

יואב סגלוביץ': אני אומר מה שאמרתי כבר לפני שבועיים: יש פה משהו לא נכון בהתנהלות הממשלה ובדרך שבה זה נעשה.

יואב סגלוביץ': אני פונה פה לאדוני, היושב-ראש: אין חובה – אני אומר לכם, אין חובה לעשות קופי-פייסט ממה שקורה בתקנות שעת חירום.

יואב סגלוביץ': יפוג מה שצריך לפוג, ויחוקק מה שצריך להיות מחוקק.

יואב סגלוביץ': זו צריכה להיות אמירה של הוועדה.

יואב סגלוביץ': שלא נגיע למצב שביום ראשון או ביום שני דחוף-דחוף עושים קריאה ראשונה, וכולנו בהיסטריה – כי מקבלים נתונים במסיבת עיתונאים בערב שהקורונה מתפרצת.

יואב סגלוביץ': אנחנו נהיה בסיטואציה בלתי אפשרית.

יואב סגלוביץ': צריך להגיד את העניין הזה היום, לא בשבוע הבא, להסביר את זה לממשלה או מי מטעמה – שר המשפטים וכל האנשים שמעורבים: לא יעבור הדבר הזה בכנסת בשבוע הבא, נקודה.

יואב סגלוביץ': כן יפוגו התקנות בשבוע הבא.

יואב סגלוביץ': אני אומר את הדברים האלה כאן.

יעקב אשר: אני אתייחס לזה, אדוני.

יעקב אשר: אז אני רוצה לומר לגבי החוק הנורבגי.

מיקי לוי: הישראלי, אדוני.

יעקב אשר: הישראלי הנורבגי.

יעקב אשר: קודם כל, היה דיון מכובד ומכבד ואפילו מעמיק.

יעקב אשר: הוועדה דנה בנושאים, אני חושב שהיה דיון ענייני.

יעקב אשר: אני חוזר ואומר ואפילו מבקש מכם שבהמשך הדרך בכוונתי שנעבור את החוקים שנמצאים כרגע על המדף – לעשות כן דיון ממצה יותר במהלך הקדנציה, לקראת הקדנציות הבאות, שזה יהיה מה שנקרא – בתנאי מעבדה, משהו רחב יותר בהסתכלות אחרת לגבי החוק הזה.

יעקב אשר: עצם החוק, עצם התוספת של כוח עבודה לכנסת במפלגות קטנות או במפלגות שכרגע נמצאות במצוקה כזו או אחרת – היא נכונה והיא טובה.

מיקי לוי: לא בצורה הזו.

יעקב אשר: אפשר להתווכח על הדרך, אבל ודאי שבמהות כולנו מבינים, ואנחנו גם נראה את זה, במהלך החודשים והשנים הקרובות, נראה שוועדות הכנסת יקבלו כוח מחודש, משהו תוסס וחזק יותר, כפי שכנסת צריכה להיות.

יעקב אשר: לכן אני שלם עם עצמי בעניין הזה.

יעקב אשר: אני רוצה להודות לכם על כך שלא משכנו את הדיונים מעבר למידה בגלל דבר אחד, ופה אני מתחבר למה שאמר חבר הכנסת יואב סגלוביץ – יש לנו דברים חשובים מאוד בקנה שנצטרך לעבוד עליהם בשום שכל ובסבלנות.

יעקב אשר: ופה אני מגיע גם למה שאתה אומר, והנה אני מצהיר פה לפרוטוקול: אנחנו לא הולכים להעביר חוקים דרמטיים בהינף יד.

יעקב אשר: זה לא יהיה.

יעקב אשר: אנחנו נצטרך ביחד לחשוב.

יעקב אשר: יכול להיות שיהיו דברים שנצטרך להוציא אותם מתוך כלל החוקים שמגיעים אלינו או כל החוק הגדול של ענייני הקורונה.

יעקב אשר: אם יהיו כמה דברים דחופים כמו שידענו לעשות אתמול לגבי החיוניות – יכול להיות שיהיו דברים שניתן להם את ההמשכיות.

יעקב אשר: הדיונים בוועדה יהיו דיונים ממצים, עמוקים, לא פופוליסטים אבל מקצועיים לחלוטין, וייקח כמה זמן שייקח.

יעקב אשר: המטרה שלנו בכל סדרת החוקים האלה שבדרך אלינו היא להסדיר את החקיקה של שעת חירום לחוק ולא לתקנות שנסגרות בישיבה וחצי באיזשהו מקום.

יעקב אשר: אנחנו לא נחטא למטרה הזו, זה יותר מדי חשוב, כדי שלא נעשה את זה.

יעקב אשר: לכן אני מודיע: אנחנו נמצא דרכים איך מצד אחד שלא תהיה חלילה פגיעה של פיקוח נפש בגלל שתקנות לא עובדות, אבל מצד שני זה לא יבוא על חשבון חופש החיים של כל בן אדם, זה לא יבוא בדברים שלא היתה להם מספיק מחשבה.

יעקב אשר: אנחנו נמצא את האיזונים.

יעקב אשר: ראינו שיש פה שולחן אינטליגנטי מאוד.

יעקב אשר: אנחנו יודעים למצוא דברים.

יעקב אשר: יכולנו גם למצוא הסכמות – גם בחוק הזה.

יעקב אשר: לצערי הרב כנראה שעוד צריך קצת ניסיון – גם של הקואליציה וגם קצת של האופוזיציה.

יעקב אשר: אני הייתי נכון לזה, והדברים הללו יהיו נכונים לגבי החוקים שדיברת עליהם.

יעקב אשר: לא נהיה פה איזושהי מחלקה שמביאים לה ניירות – מי בעד-מי נגד, והעסק הזה הולך.

יעקב אשר: זה לא יהיה.

יעקב אשר: לא בחוקים האלה, ודאי שלא.

יעקב אשר: אני מודה לכם על שיתוף הפעולה ואני מסיים את הישיבה.

קריאה: ותודה רבה לאדוני היושב-ראש על ניהול הישיבה.

יעקב אשר: הודעה על הרביזיה תגיע – אני מעריך שבהמשך.

אלי אבידר: אני מבקש שכשאתם קובעים מועדים לישיבות – אתה אומר בכל ישיבה שאתם תתייעצו אתנו.

אלי אבידר: אתם אינכם מתייעצים.

אלי אבידר: אתם מעבירים לנו הודעות.

אלי אבידר: אנחנו נאלצים להחליט ואנחנו פוגעים בוועדות אחרות.

אלי אבידר: אנחנו מבקשים שתתייעצו אתנו.

יעקב אשר: תראה, אני אומר עוד פעם:

יעקב אשר: אני לא יכול להבטיח לך - -

אלי אבידר: אין בעיה - -

יעקב אשר: - - שאנחנו מתייעצים עם כולם.

יעקב אשר: אנחנו בכנסת, באנו לעבוד.

יעקב אשר: אני מנסה כמה שיותר מוקדם.

אלי אבידר: יעקב, אנחנו לא חברים רק בוועדה אחת.

אלי אבידר: אז מה שאני מבקש: תקבעו מועד קבוע.

יעקב אשר: אני מודה לכם, הישיבה נעולה.